Smit se vertonings ’n kragtoerEttiene Smit het al ’n lokomotief van 275 ton getrek. Foto: Facebook. Die gereelde brandstofprysverhogings behoort nie vir Ettiene Smit veel te skeel nie. Wanneer sy voertuig sonder petrol gaan staan, klim hy waarskynlik net uit en sleep dit verder! Smit het al die septer as Suid-Afrika se sterkste man vir ’n rekord aantal kere geswaai en het die land by drie internasionale sterkmankampioenskap-eindrondes verteenwoordig. O ja, hy was ook al by die World Strongest Man-kompetisie in aksie. Maar wat is ’n profielstorie sonder om ’n bietjie te spog? Hy is vir ses keer agtereenvolgens (2004 – 2009) as Suid-Afrika se sterkste man aangewys. Om dié prestasie in perspektief te plaas: Hy het op 26-jarige ouderdom met die sportsoort begin en net vyf jaar later is hy die sterkste man in Suid-Afrika. In die gimnasium kan hy 425 kg se dooie gewig van die grond optel, terwyl hy by kompetisies met ’n juk van 575 kg op sy skouers kan stap. Net vir die wis en die onwis het hy ook al ’n stoomlokomotief van meer as 200 ton gesleep – ’n motor sonder brandstof behoort dus kinderspeletjies vir hom te wees. In aksie by een van die kompetisies. Foto: Facebook. “Die moeilikste uitdaging by só ’n sterkmankompetisie vir my is enige item waar ek ’n gewig bo my kop moet uitstoot,” het hy Donderdagoggend aan Maroela Media gesê. Hy oefen ses keer per week – hetsy in die gimnasium of ander kragoefeninge. “Vir kompetisies moet jou bene, rug en skouers sterk wees. Ek doen dus baie squats en deadlifts om dié spiere te versterk.” Met ’n sportsoort wat soveel stremming op jou spiere plaas, het Smit genadiglik nog geen ernstige beserings opgedoen nie. “Daar was weliswaar ’n paar kleiner beserings, maar ek was gelukkig genoeg om nog nooit enige groot spier te skeur nie.” “My sterkmanloopbaan was baie goed vir my, maar vir eers oefen ek net lekker en geniet dit. Hopelik kan ek in die volgende paar maande nog ’n kompetisie of twee doen, maar my lyf sal vir my sê of ek gereed is, of nie.”